ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

(*Αρ. Αίτησης 46/2024)*

9 Απριλίου 2024

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Α.Γ. ΑΔΤ [ ], ΓΙΑ ΤΗΝ ΚΑΤΑΧΩΡΗΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡΟΜΗΝΙΑΣ 3ΗΣ ΜΑΡΤΙΟΥ 2024 ΤΟ ΟΠΟΙΟ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΑΡΝΑΚΑΣ/ΑΜΜΟΧΩΣΤΟΥ ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΟΥ ΑΣΤ.4156 Ι. ΠΙΡΙΠΙΤΣΗ ΔΥΝΑΜΕΙ ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ, ΚΕΦΑΛΑΙΟ 155, ΑΡΘΡΑ 27, 28 ΚΑΙ 29 ΚΑΙ ΝΟΜΟ 29/77 ΑΡΘΡΟ 29(3)

*\_\_\_\_\_\_\_\_\_\_\_\_\_\_\_\_\_\_\_\_*

 *M. Καούλας για Δημητρίου & Δημητρίου Δ.Ε.Π.Ε.*, για τον Αιτητή.

*\_\_\_\_\_\_\_\_\_\_\_\_\_\_\_\_\_\_\_\_*

 **Α Π Ο Φ Α Σ Η**

**ΜΑΛΑΧΤΟΣ, Δ.**: O Αιτητής ζητά άδεια για να καταχωρίσει αίτηση με κλήση για την έκδοση προνομιακού εντάλματος Certiorari για ακύρωση του εντάλματος έρευνας της κατοικίας, των υποστατικών και του αυτοκινήτου του, ημερ.3.4.2024, που εκδόθηκε από Δικαστή του Επαρχιακού Δικαστηρίου Αμμοχώστου, το κατώτερο Δικαστήριο.

Σύμφωνα με τον όρκο, στη βάση του οποίου εκδόθηκε το ένταλμα, την 3.3.2024 η Αστυνομία έλαβε πληροφορία ότι «*σύμφωνα με πηγή υψηλής αξιοπιστίας*» ο Αιτητής οργανώνει δολοφονία. Σύμφωνα με την πηγή, ο Αιτητής ζήτησε από άλλο κατονομαζόμενο πρόσωπο να τον προμηθεύσει με ένα πυροκροτητή, με ένα αυτόματο όπλο και με σφαίρες. Οι συνομιλίες του Αιτητή με το δεύτερο πρόσωπο ήταν τηλεφωνικές. Την 1.3.2024, η πηγή άκουσε το δεύτερο πρόσωπο να αναφέρει τηλεφωνικά στον Αιτητή ότι θα τα έχει μέχρι το τέλος της ημέρας. Η πηγή είχε διαπιστώσει ότι το δεύτερο πρόσωπο πράγματι κατείχε ένα αυτόματο όπλο, ένα πιστόλι και μεγάλο αριθμό σφαιρών τα οποία φύλασσε σε συγκεκριμένο αγροτικό υποστατικό. Μέχρι και την 3.3.2024, που εκδόθηκε το ένταλμα έρευνας, η πηγή ανέφερε ότι τα όπλα ήταν ακόμα στο αγροτικό υποστατικό και ότι η παράδοση στον Αιτητή θα γινόταν την επομένη 4.3.2024.

Είναι η θέση του Αιτητή ότι το ένταλμα εκδόθηκε καθ’ υπέρβαση εξουσίας, χωρίς να υπάρχει εύλογη αιτία να πιστεύεται ότι τα αναζητούμενα αντικείμενα βρίσκονταν στην κατοικία, στα υποστατικά και στο αυτοκίνητο του και επομένως δεν τεκμηριωνόταν ούτε αναγκαιότητα για την έκδοση του. Τα υποστατικά και το αυτοκίνητο του δεν διασυνδέθηκαν με τα αναζητούμενα αντικείμενα. Αντίθετα, η μαρτυρία ήταν ότι ο οπλισμός βρισκόταν στα υποστατικά του δεύτερου προσώπου και θα παραδιδόταν στον Αιτητή την επομένη. Το ***άρθρο 27*** του ***περί Ποινικής Δικονομίας Νόμου, Κεφ.155***, αναφέρει ότι:

«Όταν δικαστής ικανοποιείται με ένορκη έγγραφη δήλωση ότι υπάρχει εύλογη αιτία να πιστεύεται ότι σε οποιοδήποτε τόπο υπάρχει-

(α) οτιδήποτε στο οποίο ή σε σχέση με το οποίο διαπράχτηκε ποινικό αδίκημα ή υπάρχει υποψία ότι διαπράχτηκε ή

(β) οτιδήποτε για το οποίο υπάρχει εύλογη αιτία να πιστεύεται ότι θα παρέχει απόδειξη ως προς τη διάπραξη ποινικού αδικήματος ή

(γ) οτιδήποτε για το οποίο υπάρχει εύλογη αιτία να πιστεύεται ότι προορίζεται να χρησιμοποιηθεί για το σκοπό διάπραξης ποινικού αδικήματος, ο δικαστής δύναται σε οποιοδήποτε χρόνο να εκδώσει ένταλμα (το οποίο αναφέρεται στο νόμο αυτό ως “ένταλμα έρευνας”), που εξουσιοδοτεί το πρόσωπο που κατονομάζεται σε αυτό-

(ι) να ερευνήσει τον τόπο αυτό προς ανεύρεση οποιουδήποτε τέτοιου πράγματος και να κατάσχει και μεταφέρει αυτό ενώπιον του Δικαστηρίου από το οποίο εκδόθηκε το ένταλμα έρευνας ή ενώπιον άλλου Δικαστηρίου για να τύχει αυτό μεταχείρισης σύμφωνα με το νόμο …».

(Η υπογράμμιση είναι του Δικαστηρίου).

Το ένταλμα έρευνας εκδόθηκε με αναφορά όχι μόνο στον οπλισμό, αλλά και σε «*κινητά τηλέφωνα – κάρτες κινητής τηλεφωνίας SIM CARD*». Στον όρκο δεν αναφέρεται κάτι σε σχέση με αυτά. Η μόνη σχετικότητα μπορεί να εκπηγάζει από το ότι, σύμφωνα με την πηγή, ο Αιτητής συνεννοείτο με το δεύτερο πρόσωπο τηλεφωνικά, χωρίς ωστόσο να γίνεται αναφορά σε κάποιο κινητό τηλέφωνο ή κάρτα κινητής τηλεφωνίας ή πού τέτοια αντικείμενα θα μπορούσαν να ανευρεθούν.

Είναι η κατάληξη του Δικαστηρίου ότι έχει καταδειχθεί εκ πρώτης όψεως υπόθεση και συζητήσιμο ζήτημα για χορήγηση άδειας για την καταχώριση αίτησης για Certiorari, στη βάση ότι το ένταλμα εκδόθηκε καθ’ υπέρβαση εξουσίας, χωρίς να υπάρχει εύλογη αιτία να πιστεύεται ότι τα αναζητούμενα αντικείμενα βρίσκονταν στην κατοικία, στα υποστατικά ή στο αυτοκίνητο του Αιτητή και επομένως ότι δεν τεκμηριωνόταν ούτε αναγκαιότητα για την έκδοση του.

 Παρέχεται συνεπώς άδεια στον Αιτητή να καταχωρήσει αίτηση με κλήση για την έκδοση προνομιακού εντάλματος Certiorari για τον πιο πάνω λόγο. Η αίτηση να καταχωριστεί μέσα σε επτά ημέρες και να επιδοθεί στον Γενικό Εισαγγελέα της Δημοκρατίας, τουλάχιστο δύο ημέρες πριν τη δικάσιμο. Εφόσον καταχωριστεί, ο Πρωτοκολλητής να την ορίσει την 22.4.2024 και ώρα 09:00.

 Τα έξοδα της παρούσας Αίτησης θα είναι έξοδα στην πορεία της αίτησης με κλήση.

Χ. Μαλαχτός, Δ.